सूने मकान से चोरों ने एक लाख सोने-चांदी के जेवरात चुराए
पिछलेएक सप्ताह से कस्बे में लगातार हो रही चोरियों ने पुलिस के सारे दावों की पोल खोलकर रख दी है। बीते हफ्ते में चोर 10 से अधिक मकानों को अपना निशाना बनाकर लाखों की चोरी कर चुके हैं। बीती रात्रि को चोरों ने यहां के वार्ड 27 में एक सूने मकान को निशाना बनाकर करीब एक लाख रुपए नगद सोने-चांदी के आभूषण चूरा लिए। जानकारी के अनुसार बैंक में कार्यरत वार्ड 27 निवासी गफूरदीन अपने परिवार के साथ विवाह में शामिल होने के लिए गया हुआ था। पीछे से सूने घर को चोरों ने निशाना बना लिया। शादी में भाग लेकर रात्रि को करीब डेढ़ बजे जब परिवार के सदस्य घर लौटे तो मकान के बाहर के गेट का ताला टूटा मिला तथा भीतर से आवाजें आती सुनाई दी। मकान मालिक जब भीतर गए तो चोर फरार होने में सफल रहे। इसके बाद पीड़ित गफूरदीन ने आस-पास के लोगों को बुलाकर पुलिस को सूचना दी। मौके पर पहुंची पुलिस ने चोरों की तलाश में नाकेबंदी करवाई तथा घटना की जानकारी ली। इस संबंध में गफूरदीन द्वारा नोहर पुलिस थाना में परिवाद दिया गया है। समाचार लिखे जाने तक इस संबंध में कोई मुकदमा दर्ज नहीं हुआ। इससे पहले पिछले सप्ताह ही चोर कल्ली भट्ठे के समीप लोहेवाली पानी की टंकी के पास अनेक मकानों में चोरी की घटना को अंजाम दे चुके हैं।
hin_Deva hin_Deva